संप्रग सरकार को खतरा नहीं : कांग्रेस  
सीबीआई द्वारा 2जी घोटाले में कनिमोझी को सह-आरोपी बनाए जाने के बाद कांग्रेस ने कहा कि संप्रग सरकार पर कोई खतरा नहीं है।
केंद्रीय जांच ब्यूरो (सीबीआई) द्वारा सोमवार को 2जी स्पेक्ट्रम आवंटन घोटाले में द्रविड़ मुनेत्र कड़गम (डीएमके) प्रमुख एम करुणानिधि की पुत्री कनिमोझी को सह-आरोपी बनाए जाने के बाद कांग्रेस ने कहा कि संयुक्त प्रगतिशील गठबंधन (संप्रग) सरकार पर कोई खतरा नहीं है।  कांग्रेस के प्रवक्ता मनीष तिवारी ने संवाददाताओं से कहा, "सरकार पूरी तरह स्थिर है। कुछ लोग संप्रग सरकार के बनने के बाद बाद से ही इसकी स्थिरता पर संदेह कर रहे हैं। इनमें से कई लोग इसी भ्रम के साथ जीवन की संध्या में प्रवेश कर चुके हैं।"  उन्होंने कहा कि 2जी मामले में जो भी विकास हो रहा है, उसमें सरकार का न तो कोई नियंत्रण है और न ही कोई भूमिका है। डीएमके संप्रग सरकार में कांग्रेस और तृणमूल कांग्रेस के बाद तीसरा सबसे बड़ा घटक है और उसके 18 सांसद लोकसभा में हैं। उधर, चेन्नई में डीएमके प्रमुख और तमिलनाडु के मुख्यमंत्री करुणानिधि ने भी कनिमोझी के सह आरोपी बनाए जाने के बाद संप्रग सरकार से हटने पर विचार करने सम्बंधी सवाल को नजरंदाज किया।